የሴቶች ሕፃናትና ወጣቶች ሚኒስቴር የሦስት ወራት ሪፖርት ጠንካራ ትችት ገጠመው
በሕዝብ ተወካዮች ምክር ቤት የሴቶች፣ ወጣቶችና ማኅበራዊ ጉዳዮች ቋሚ ኮሚቴ ከሴቶች፣ ሕፃናትና ወጣቶች ሚኒስቴር የቀረበለትን የሦስት ወራት የዕቅድ አፈጻጸም ሪፖርት ‹ከደረጃ በታች ነው› በሚል ጠንካራ ትችት ገጠመው፡፡ ቋሚ ኮሚቴው ባለፈው ሳምንት በሚኒስቴሩ ተዘጋጅቶ ለግምገማ የቀረበለትን አጠቃላይ የ2013 ዓ.ም. የሩብ ዓመት ሪፖርት ለመገምገም የማይመችና ተቋሙ ያከናዋናቸውን ተግባራት በግልጽ የማያሳይ፣ ከክልሎችና ተጠሪ ተቋማት ጋር በቅንጅት ያልተሠራ ከመሆኑም በላይ የምክር ቤቱን የአሠራር ሥርዓት ጠብቆ ያልቀረበ ‹ስድ ንባብ ነው›› በማለት፣ ሪፖርቱ በድጋሚ ውይይት ተደርጎበትና ተስተካክሎ እንዲመጣ በማለት ሳይቀበለው ቀርቷል፡፡ የቋሚ ኮሚቴው ንዑስ ሰብሳቢ ወ/ሮ ፈቲሃ አህመድ እንዳሉት፣ ለምክር ቤቱ የቀረበው የአፈጻጸም ሪፖርት አንዳንዱ ካለፉት ዓመታት የተቀዳና በትክክል ምን ዓይነት ሥራ እንደተሠራ በግልጽ የማያሳይ፣ በሚኒስቴሩ በኩልም ተገቢው ውይይት ያልተደረገበትና በይድረስ ይድረስ ተዘጋጅቶ የመጣ ነው፡፡ ገና ከጅምሩ ለምክር ቤቱ እንደዚህ መቅረብ አልነበረበትም ብለዋል፡፡ ከጥቂት ወራት በፊት አዲስ ሚኒስትር የተመደበለት ሚኒስቴሩ ውስጡ የቆዩ አመራሮችን የያዘ ቢሆንም፣ በአዳዲሶቹና በነባሮቹ አመራሮች መካከል ባለመናበብ ምክንያት ያጋጠመ ችግር እንደሆነ ወ/ሮ ፈቲሃ አክለው ገልጸዋል፡፡ ‹‹በጣም የሚያሳዝንና ጊዜያችንን ያባከነ ሪፖርት ከመሆኑም በላይ እንደ ትልቅ ተቋም ያዘንበት አቀራረብ ነበር፤›› ሲሉም አክለዋል፡፡ በመድረኩ ከተለያዩ ተቋማት ወጣቶችን፣ ሴቶችን፣ ሕፃናትና የአካል ጉዳተኞችን ወክለው ከተገኙት መካከል ስለወጣቶች ተጠቃሚነት ሲናገር የተደመጠ ወጣት፣ ሚኒስቴሩ ምንም እንኳን ወጣቶችን አካቶ እንዲሠራ የተቋቋመ ቢሆንም፣ ከወጣቶች ጋር እያደረገ ያለው እንቅስቃሴና ድጋፍ እዚህ ግባ የማይባል ነው ብሏል፡፡ የወጣቶችን ድምፅ ሊያስተጋባ የሚችል ወጣት በሕዝብ ተወካዮች ምክር ቤት ውስጥ ባለመኖሩ፣ ወጣቶች እንደ አገር ከሚይዙት የሕዝብ ቁጥር አንፃር እየተደረገ ያለው ድጋፍ አነስተኛ ነው ሲልም አስረድቷል፡፡ሚኒስቴሩ በአጠቃላይ የሚያደርጋቸው የሥራ እንቅስቃሴዎች አካታችነት የጎደላቸው፣ ክልሎችን ያላማከለ፣ የወጣትና የአካል ጉዳተኞችን ተጠቃሚነት በሚገባ ያልዳሰሰ፣ በሕፃናት የጉልበት ብዝበዛና ሕገወጥ ዝውውር ላይ የተሠራውን ሥራ በሚገባ ያላመለከተ፣ የሴቶችን ተጠቃሚነት ያላረጋገጠና መሰል ነቀፌታዎችን ያስተናገደው ሪፖርቱ ከዝግጅቱ ጀምሮ የተቋሙ ሥራ አስፈጻሚዎች ሳይገመግሙ እንደላኩት ተመልክቷል፡፡አንዳንድ መሥሪያ ቤቶች አንድ ዓይነት ሥራ እየሠሩ፣ ነገር ግን ለሕዝብ ተወካዮች ምክር ቤትና ለጠቅላይ ሚኒስትሩ ይዘውት የሚመጡት ሪፖርት በግልጽ ተለያይቶ እንደሚያገኙት የጠቆሙት የቋሚ ኮሚቴው ዋና ሰብሳቢ ወ/ሮ አበባ ዮሴፍ፣ ለግምገማ የሚመጡ የሪፖርት ጥንቅሮች ተገቢውን ግምገማና ክትትል ተደርጎባቸው መቅረብ እንዳለባቸው አመልክተዋል፡፡ወ/ሮ አበባ አክለውም አንድ ሪፖርት ወደ ምክር ቤት ሲመጣ የሆነ አካልን ለማስደሰት ታስቦ ሳይሆን፣ የተቋቋመለትን ዓላማ መሠረት አድርጎና የሕዝብን ተጠቃሚነት ለማረጋገጥ የተደረጉ ጥረቶችን ማሳየት መሆን አለበት ብለዋል፡፡ ሰብሳቢዋ አክለውም፣ እንደ አገር 90 በመቶ የሚሆነውን የኅብረተሰብ ክፍል የያዘው ሚኒስቴር መሥሪያ ቤት ይህንኑ አካል ተጠቃሚ ማድረግ ካልቻለና የሕዝቡን ችግር በሚገባ ካልፈታ፣ አገሪቱ የምታስበውን የሰላምና የዴሞክራሲ ግንባታና ዕድገት ማምጣት እንደማይቻል ገልጸዋል፡፡       